Indsamlingen til den afdøde politibetjent, Jesper Jul, er ulovlig, og nu risikerer stifteren af indsamlingen en bøde

Emil Vøhlert har kendt den afdøde politibetjent, Jesper Jul, siden han var barn, og derfor var det nærliggende for ham at lave en indsamling for at hjælpe Jespers børn.

Men nu risikerer Emil Vøhlert en bøde, da indsamlingen, som i skrivende stund har skaffet 641.051 kroner, er ulovlig.

Offentlige indsamlinger skal ifølge loven anmeldes til Indsamlingsnævnet, og det er indsamlingen til fordel for Jesper Juls familie ikke.

- Den er endnu ikke blevet anmeldt, siger sekretariatsleder for Indsamlingsnævnet Jeanette Wulf-Andersen.

Loven siger, at en offentlig indsamling 'skal anmeldes til Indsamlingsnævnet, inden indsamlingen iværksættes'.

Generalsekretær for Indsamlingsorganisationernes Brancheorganisation, Robert Hinnerskov, bekræfter, at der er tale om en offentlig indsamling, som derfor skal anmeldes.

- I det øjeblik man foretager en indsamling, som retter sig mod offentligheden, så skal den anmeldes, sådan er loven, siger Robert Hinnerskov til Ekstra Bladet.

En indsamling, der ikke er anmeldt i tide, straffes ifølge loven med en bøde.

Skaber tryghed

Han forklarer, at loven er til, så man kan være sikker på, at de penge, der indsamles, havner i de rigtige hænder.

- Det er for at skabe sikkerhed for at de penge, der samles ind, kommer det rigtige sted hen, så vi danskere kan være trygge ved indsamlinger, siger Robert Hinnerskov.

Normalt går der 14 dage fra en indsamling er anmeldt, til at den bliver godkendt, men i nogle tilfælde er der hastesager, som kan behandles fra dag til dag.

Det koster 1.000 kroner at anmelde en offentlig indsamling.

Kendte ikke til loven

Emil Vøhlert, der har oprettet indsamlingen på caremaker.dk, vidste ikke noget om loven, før Ekstra Bladet kom i kontakt med ham.

- Det var jeg ikke klar over, siger Emil Vøhlert til Ekstra Bladet.

Emil Vøhlert har kendt den afdøde Politibetjent, Jesper Jul, siden han var barn og ønskede at hjælpe sin vens familie.

- Han var en af mine gode venner. Jeg har kendt ham, siden jeg var seks år, fortæller Emil Vøhlert.

Emil Vøhlert vil nu kontakte Caremaker for at høre, hvad han skal gøre i det videre forløb.

Skudt i hovedet

Politibetjenten, Jesper Jul, led en tragisk skæbne, da han tirsdag 6. december blev skudt i hovedet. Han døde dagen efter af sine kvæstelser i en alder af 43 år.

Den 43-årige politiassistent var ved at gøre sin patruljevogn klar til patrulje, og han havde sat sin schæferhund Basse ind i buret i bilen, da gerningsmanden slog til.

Han skød ham på få meters afstand i hovedet med en kaliber 22 pistol, som han angiveligt aftenen før havde stjålet under en skydning i Rødovre Skytteforening.

Se også: Jespers familie sender dybfølt tak

Dræbt politimands far: Jeg byttede gerne for Jesper

Se også: Desperate danskeres indsamlinger kan være ulovlige

Se også: Tager 8,75% i gebyr for at hjælpe Jespers familie: Derfor bør du tænke dig om